b'\n_START_ARTICLE_\nTeutates\n_START_PARAGRAPH_\nTeutates oli kelttien sodan, heimoyhteyden ja vaurauden jumala. Nimi lienee merkinnyt suunnilleen "heimon jumala", sill\xc3\xa4 Gallian kelttien kieless\xc3\xa4 touta tarkoitti kansaa. Teutates tunnettiin my\xc3\xb6s nimill\xc3\xa4 Albiorix ("maailman kuningas") ja Caturix ("taistelun kuningas"). Teutatekselle uhrattiin my\xc3\xb6s ihmisi\xc3\xa4. Roomalaisen runoilija Lucanuksen mukaan Teutatesta lepyteltiin hukuttamalla ihmisi\xc3\xa4. Gundestrupin kattilan er\xc3\xa4\xc3\xa4n kuvalevyn oletetaan esitt\xc3\xa4v\xc3\xa4n Teutatesta. Siin\xc3\xa4 jumala hukuttaa uhrattavaa sammioon. Jumalan rinnalle on kuvattu ratsuv\xc3\xa4ke\xc3\xa4 ja sotureita, mik\xc3\xa4 korostaisi Teutateksen roolia sodanjumalana._NEWLINE_Teutatesta palvottiin erityisesti Gallian ja Britannian alueilla. Britanniassa h\xc3\xa4net tunnettiin nimell\xc3\xa4 Toutates. _NEWLINE_Paul-Marie Duval (1993) esitti, ett\xc3\xa4 jokaisella kelttiheimolla oli oma ja omannimisens\xc3\xa4 Teutates.'